
Projektas  

LIETUVOS RESPUBLIKOS
NOTARIATO ĮSTATYMO PAKEITIMO ĮSTATYMO ĮSIGALIOJIMO IR ĮGYVENDINIMO 
ĮSTATYMAS


1 straipsnis. Lietuvos Respublikos notariato įstatymo pakeitimo įstatymo 	                įsigaliojimas 
1. Lietuvos Respublikos notariato įstatymo pakeitimo įstatymas, išskyrus 35 straipsnio 4 dalį ir 57 straipsnio 5 dalį, įsigalioja 2008 m. spalio 1 d. 
2. Lietuvos Respublikos notariato įstatymo pakeitimo įstatymo 35 straipsnio 4 dalis įsigalioja 2010 m. sausio 1 d.
3. Lietuvos Respublikos notariato įstatymo pakeitimo įstatymo 57 straipsnio 5 dalis įsigalioja 2009 m. sausio 1 d.

2 straipsnis. Kandidato į notarus (asesoriaus) teisė pretenduoti į notaro pareigybę
Asmuo, kuris laimėjo kandidatų į notarus (asesorių) viešą konkursą pareigoms užimti iki Lietuvos Respublikos notariato įstatymo pakeitimo įstatymo įsigaliojimo, kandidato į notarus (asesoriaus) notaro praktiką atlieka, notaro kvalifikacinį egzaminą laiko ir viešame konkurse notaro pareigoms užimti dalyvauja iki 2013 m. spalio 1 d. pagal teisės normas, galiojusias iki Lietuvos Respublikos notariato įstatymo pakeitimo įstatymo įsigaliojimo.

3 straipsnis. Asesoriaus darbo stažo pripažinimas
1. Asmens, iki Lietuvos Respublikos notariato įstatymo pakeitimo įstatymo įsigaliojimo dienos dirbusio notaro biure, darbo stažas gali būti pripažįstamas asesoriaus darbo stažu, jeigu:
1) asmuo turi aukštąjį universitetinį teisinį išsilavinimą; 
2) asmens pareigybė notaro biure atitinka teisinio darbo reikalavimus.
2. Asmens, kuris laimėjo kandidatų į notarus (asesorių) viešą konkursą pareigoms užimti iki Lietuvos Respublikos notariato įstatymo pakeitimo įstatymo įsigaliojimo, notaro praktikos atlikimo laikas prilyginamas asesoriaus darbo stažui.
3. Notaro biure dirbančio asmens pripažintinas asesoriaus darbo stažas skaičiuojamas nuo to laiko, kai asmuo įgijo aukštąjį teisinį universitetinį išsilavinimą. Kai abejojama dėl asmens darbo stažo, asesoriaus darbui tinkamą teisinio darbo stažą pripažįsta teisingumo ministro sudaryta Teisinio darbo stažo pripažinimo komisija.

4 straipsnis. Notarinių veiksmų atlikimo terminas
Notariniams veiksmams, dėl kurių visi reikiami dokumentai notarui pateikti iki Lietuvos Respublikos notariato įstatymo pakeitimo įstatymo įsigaliojimo, taikomi terminai, galioję iki Lietuvos Respublikos notariato įstatymo pakeitimo įstatymo įsigaliojimo.

5 straipsnis. Notarų drausmės bylų nagrinėjimas
Notarų drausmės bylos, iškeltos iki Lietuvos Respublikos notariato įstatymo pakeitimo įstatymo įsigaliojimo, nagrinėjamos ir sprendimai priimami pagal teisės normas, galiojusias iki Lietuvos Respublikos notariato įstatymo pakeitimo įstatymo įsigaliojimo.

6 straipsnis. Pasiūlymai Vyriausybei ir kitoms institucijoms
1. Pasiūlyti Vyriausybei ir kitoms institucijoms iki Lietuvos Respublikos notariato įstatymo pakeitimo įstatymo įsigaliojimo parengti šiam įstatymui įgyvendinti reikalingus teisės aktus.
2. Pasiūlyti Teisingumo ministerijai iki 2009 m. spalio 1 d. parengti Notaro profesinės veiklos metu patvirtintų dokumentų saugojimo elektroniniu būdu tvarką. 


Skelbiu šį Lietuvos Respublikos Seimo priimtą įstatymą. 

